ความน่าเชื่อถือประเทศไทยยังดีเยี่ยม
ผู้สื่อข่าวรายงานว่า กระทรวงการคลังได้เปิดเผยผลการจัดอันดับความน่าเชื่อถือของประเทศไทย โดยบริษัท Japan Credit Rating Agency Ltd. (JCR) ได้ยืนยันอันดับความน่าเชื่อถือของตราสารหนี้รัฐบาลระยะยาวสกุลเงินตราต่างประเทศที่ระดับ A- และสกุลเงินบาทที่ระดับ A และยืนยันมุมมองความน่าเชื่อถือของประเทศ อยู่ในระดับมีเสถียรภาพ (Stable outlook) สะท้อนจากปัจจัยหลักดังนี้ 1.ไทยมีมาตรการและดำเนินการรวดเร็วในการรับมือกับการระบาดของไวรัสโควิด-19 ส่งผลให้มีจำนวนผู้เสียชีวิตและผู้ติดเชื้อต่ำมาก เทียบกับสหรัฐฯและยุโรป แต่โควิด-19 ส่งผลกระทบรุนแรงต่อเศรษฐกิจ โดยเฉพาะภาคธุรกิจที่เกี่ยวเนื่องกับการท่องเที่ยวและการส่งออก2.การดำเนินมาตรการทางการเงินและการคลังของรัฐบาลในปี 63 ทำให้รัฐบาลต้องขาดดุลงบประมาณเพิ่มขึ้น และมีสัดส่วนหนี้สาธารณะต่อ GDP สูงขึ้น แต่ JCR ยังคงเชื่อมั่นว่ารัฐบาลจะสามารถรักษาเสถียรภาพทางการคลังและบริหารจัดการหนี้สาธารณะให้อยู่ระดับที่เหมาะสมได้ เนื่องจากรักษาวินัยการคลังอย่างดีมาตลอด และรัฐยังมีพื้นที่ทางการคลังเพียงพอ เพื่อดำเนินนโยบายและแก้ปัญหาการระบาดของโควิด-19 และ JCR คาดว่าการดำเนินมาตรการทางการเงินและการคลัง จะส่งผลให้เศรษฐกิจไทยกลับมาเติบโตอีกครั้งในปี 64 3.ภาคธนาคารมีเสถียรภาพและภาคต่างประเทศแข็งแกร่ง มีดุลบัญชีเดินสะพัดเกินดุลและทุนสำรองระหว่างประเทศอยู่ในระดับสูง ส่งผลให้ประเทศไทยมีความยืดหยุ่นในการดำเนินมาตรการเพื่อรองรับสถานการณ์ที่ไม่คาดคิดในอนาคต.
กระทรวงการคลังได้เปิดเผยผลการจัดอันดับความน่าเชื่อถือของประเทศไทย ได้ยืนยันอันดับความน่าเชื่อถือของตราสารหนี้รัฐบาลระยะยาวสกุลเงินตราต่างประเทศที่ระดับ A- 
ความน่าเชื่อถือ,กระทรวงการคลัง,ตราสารหนี้,เงินตราต่างประเทศ,เงินบาท,หนี้สาธารณะ,ข่าววันนี้,ข่าวทั่วไป